જેવું સંવત બદલાય, એટલે ઊંધિયાની લારીની માફક જ્યોતિષવિદોની હાટડીઓ ધમધમવા માંડે. જે જ્યોતિષો અઠવાડિયે અઠવાડિયે રીટેઈલમાં ભવિષ્ય ભાખતા હતાં, એ હવે આખા વરસનું હોલસેલ ભવિષ્ય બતાવશે. જેમ કે, ‘આગામી સંવતમાં આપનું ગાડું કેવું ગબડશે? નવા સંવતમાં આપના પાપડ શેકાવાના છે કે લીલા રહીને ફૂગ મારવાના છે? વગેરે વગેરે.’ પણ આપણે પણ સીધા નહીં ને? ‘તાલાવેલી’ જ એવી કે માથું માર્યા વગર ચાલે જ નહીં. ચાલ ને જરા, ભવિષ્ય જાણવા માથું તો મારીએ. પછી તો આપૂનું ભવિષ્ય બાપૂ બતાવે, ઝીલ્લાલાલા. મળી ગઈ હોલમાર્ક ગેરેંટી.